Európska geografická asociácia

Európska geografická asociácia (EGEA, ang. "European Geography Association") je európska sieť študentov geografie a mladých geografov, pričom základnou myšlienkou jej fungovania je výmena geografických znalostí. Na dosiahnutie tohto cieľa jednotlivé entity EGEA organizujú kongresy, krátkodobé výmenné pobyty medzi entitami, národné víkendy, exkurzie a publikujú tiež vlastný vedecký časopis. Hlavnou komunikačnou platformou celej asociácie sú jej webové stránky.
Cieľom EGEA je ponúknuť príležitosti osobného rozvoja mladým geografom naprieč Európou a umožniť naplnenie potenciálu mladých vedcov. EGEA poskytuje doplnkové a alternatívne vzdelávacie príležitosti presahujúce záber formálneho geografického vzdelania. EGEA poskytuje svojim členom možnosti zapojiť sa do medzinárodnej interakcie, rovnako ako usporadúvať akademické, vedecké, kultúrne a profesijné aktivity, určené pre mladých geografov a postavené na základe rovnosti, rozmanitosti a tolerancie. EGEA aktívne prispieva k propagácii geografie skrz svoje networkingové možnosti a skrz strategické partnerstvá, s hlavným cieľom upevniť pozíciu geografie v komunitách svojich členov. 
História.
V roku 1987 študenti z univerzít vo Varšave, Barcelone a Utrechte prišli s myšlienkou založiť asociáciu pre vzájomnú výmenu geografických znalostí medzi niekoľkými krajinami v Európe. O rok neskôr, v roku 1988, bola EGEA oficiálne registrovaná ako nadácia so sídlom v Utrechte. V roku 1996 boli spustené prvé internetové stránky EGEA. Počas nasledujúcich rokov sa tieto stránky stali hlavnou komunikačnou platformou pre členov EGEA. Roku 2009 bolo na Všeobecnom zhromaždení (General Assembly) v holandskej obci Heeg rozhodnuté o zmene právneho statusu EGEA z nadácie na asociáciu. Do súčasnosti (január 2016) sa EGEA rozrástla z pôvodných troch entít na aktuálnych viac ako 90 entít v 36 rôznych krajinách. 
Aktivity.
Existuje niekoľko druhov lokálnych, národných a medzinárodných aktivít organizovaných entitami EGEA. Hlavnými udalosťami roku sú kongresy. Ďalšími výročnými udalosťami sú národné víkendy a letné školy. Okrem toho entity organizujú svoje vlastné akcie. Obsahovo akcie EGEA siahajú od vedeckých seminárov alebo exkurzií po akcie organizované výlučne za účelom stretávania členov. Veľmi populárne sú tiež výmenné pobyty medzi entitami. 
Kongresy.
Každý rok sa koná celkom päť kongresov. Štyri z nich sú regionálne kongresy, ktoré sú organizované na jar jednou či viacerými entitami z každého regiónu. Najdôležitejším kongresom celej asociácie je Výročný kongres (Annual Congress), ktorý sa koná v septembri. 
Na kongresoch sa konajú workshopy, exkurzie, tréningy a prednášky s vedeckým pozadím. Navyše sa tu konajú zhromažděnia kontaktných osôb (Contact Persons) z príslušných entít. 
Výmenné pobyty (Exchanges).
Študentské výmeny sú základnou aktivitou EGEA. Umožňujú malým skupinkám z dvoch alebo troch entít navštíviť entity v iných krajinách, naučiť sa niečo o ich kultúre, spoznať miestne zvyky, prírodu a zaujímavé miesta. Najdôležitejším faktom však je, že tieto aktivity umožňujú mladým študentom geografie spoznať ich zahraničných rovesníkov. Na základe dohody jedna entita hostí druhú. Počas návštevy sa hostiteľská entita stará o členov druhej entity a poskytuje im ubytovanie, jedlo a program. Neskôr sa pozície entít vymenia. Výmenné pobyty tohto typu tvoria najväčšiu časť všetkých aktivít EGEA konaných v priebehu každého roka. 
Vedecké sympózium (Scientific Symposium).
Každý rok sa v rámci Výročného kongresu koná tiež vedecké sympózium, kde môžu členovia predviesť svoj vedecký výskum, napríklad prostredníctvom svojej diplomovej či dizertačnej práce. 
Semináre.
Každý rok sa koná niekoľko seminárov, ktoré sú organizované niekoľkými entitami. Semináre sú odborne zamerané a zaoberajú sa vždy témou v určitých geografických disciplínach. 
Letné/zimné školy.
Počas prázdnin v lete a v zime EGEA taktiež dáva študentom príležitosť zúčastniť sa vlastných letných a zimných škôl. 
Víkendové aktivity.
Národné či medzinárodné víkendové aktivity sú spravidla organizované jednou entitou. Vo väčšine prípadov je pre každú akciu tohto typu zvolená ústredná téma a na jej základe postavený program akcie spojený s predstavením vybranej oblasti a jej lokálnych charakteristík. Program môže byť zameraný vedecky či neformálne. Niektoré z víkendových aktivít (napríklad v pobaltských krajinách, slovanských krajinách, Nemecku, Beneluxe a na Balkáne) bývajú určené členom konkrétnej oblasti, zatiaľ čo iné sú otvorené pre všetkých členov EGEA. 
Štruktúra.
EGEA je rozdelená do štyroch administratívnych regiónov: North &amp; Baltic (škandinávske krajiny a okolie), East, West a Euro-Mediterranean (Stredomorie). Každý región si na dobu jedného roku volí svoju kontaktnú osobu (Regional Contact Person). Ako pomocníci pri výkone jej funkcie slúžia regionálni asistenti (Regional Assistants), ktorí dohromady s RCP tvoria regionálne tímy. Funkcia RCP bola zavedená v roku 2012 s cieľom zmenšiť množstvo agendy spravovanej priamo vedením EGEA prostredníctvom prenesenia správy regiónov na nižšiu úroveň. 
Regióny.
Región North &amp; Baltic.
Tento región leží v severnej Európe v oblasti Baltského mora. Entity, ktoré do neho patria, sú umiestnené v: Dánsku, Estónsku, Fínsku, Litve, Nórsku a Rusku. Krajiny, ktoré aktuálne nemajú fungujúcu entitu a patria do tohto regiónu, sú Island, Lotyšsko a Švédsko. 
Región East.
Východný región je geograficky najväčším regiónom EGEA. Zahŕňa entity z Bulharska, Česka, Maďarska, Moldavska, Poľska, Rumunska, Slovenska, Ukrajiny a Ruska (s výnimkou Petrohradu a Kaliningradu). 
Región West.
Západný región je najväčším administratívnym regiónom EGEA podľa počtu členov a entít. Zahŕňa Britské ostrovy, krajiny Beneluxu, Nemecko, Rakúsko, Švajčiarsko a tiež entity vo Francúzsku, ktoré nie sú v prímorských mestách. Jedinými krajinami tohto regiónu bez entity sú Luxembursko a Írsko. 
Región Euro-Mediterranean.
Tento región zahŕňa všetky entity z krajín okolo Stredozemného mora. Patria tu entity z Bosny a Hercegoviny, Francúzska, Chorvátska, Talianska, Izraela, Macedónska, Malty, Grécka, Slovinska, Srbska, Španielska a Turecka.
Vedenie EGEA (Board of EGEA).
Vedenie pozostáva z šiestich osôb, z ktorých štyri plnia funkcie prezidenta, viceprezidenta, sekretára a pokladníka. Títo štyria členovia vedenia sú volení na všeobecnom zhromaždení všetkých členov asociácie. Pôvodne bol členom vedenia tiež zástupca entity usporadúvajúcej výročný kongres (AC), no táto funkcia bola na zhromaždení v roku 2015 nahradená funkciou Public Relations and Event Advisor. Vedenie reprezentuje asociáciu a je jej výkonným orgánom. Ďalej je podporované koordinátorom sekretariátu (Secretariat Coordinator), ktorého sídlo je v kancelárii EGEA v Utrechte (pozíciu vždy zastáva člen miestnej entity; vytvorená bola v roku 2005) a od roku 2016 aj špeciálnym tímom, ktorý má za úlohu starať sa o zaisťovanie finančných prostriedkov z grantov (Grant Team).
)* do roku 2012 organizátor výročného kongresu (Annual Congress Organiser), potom do roku 2015 koordinátor výročného kongresu (Annual Congress Coordinator).
)** do roku 2016 Secretariat Director
Regionálne kontaktné osoby (RCPs).
Štyri regionálne kontaktné osoby udržujú kontakt medzi entitami vo svojom regióne a vedením EGEA.
Výbory (Committees).
EGEA má niekoľko výborov, ktoré zabezpečujú dôležitú prácu pre fungovanie asociácie. V súčasnosti sú aktívne:
Partneri.
EGEA má niekoľko partnerských organizácií, napríklad EUROGEO, IFISO, IAAS, ISHA, StudyPortals a ThinkYoung. Okrem toho spolupracuje s programom EU nazvaným Youth in Action, rovnako ako s programom European Youth Forum. Okrem toho má EGEA silnú väzbu na firmu ESRI, ktorá poskytuje licencie na GIS software, a na univerzitu v Utrechte.